 NA MARY WANGARI KIONGOZI wa Wengi katika Bunge la Seneti Aaron Cheruiyot ametoa wito kwa Waziri wa Usalama wa Ndani Profesa Kithure Kindiki kuitisha kikao cha dharura ili kukomesha mapigano katika eneo la Sondu, Kaunti ya Kisumu. Seneta huyo wa Kericho amesema kuwa kikao cha baraza baina ya viongozi na jamii zinazozozana eneo hilo kitasaida kuzima uhasama eneo hilo linalopakana na Kaunti za Kisumu na Kericho. Aidha, amemrai Waziri pamoja na Inspekta Jenerali wa Polisi Japhet Koome kuwahamisha maafisa wote eneo hilo kwa utepetevu wao na kukosa kukomesha ghasia hizo. “Inastaajabisha kuwa maafisa wamekuwa wakishangilia kimyakimya huku pande hasimu zikikabiliana kikatili bila kufanya chochote kurejesha utulivu, kulinda maisha na mali,” alisema seneta Cheruiyot. “Maafisa ni wahusika kwa kukosa kutumia habari za ujasusi zinazohusu njama na mashambulizi ya ulipizaji kisasi kutoka pande zote mbili. Ni sharti hatua ichukuliwe. Ukatili hauna nafasi katika jamii yetu. Nayasihi makundi na wanajamii wote kukataa aina yoyote ya uchochezi wa ghasia na kuamua kukumbatia undugu.” Amewataka viongozi kutoka eneo hilo kukoma kutoa matamshi ya uchochezi akisema “kusherehekea ghasia, kujifanya wahasiriwa na kuchochea ukabila hakutasaidia hali.” Kauli yake imejiri huku watu wasiopungua saba wakiripotiwa kuuawa katika muda wa saa 24 kufikia Jumatano usiku. Magenge yaliyojihami kwa nyuta na mikuki yalivuka kutoka Kericho na kuwashambulia wakazi katika soko la Sondu, kabla ya kutoweka na mifugo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  